钦定古今图书集成/明伦汇编/官常典/第470卷 > 羊侃
## 钦定古今图书集成/明伦汇编/官常典/第470卷 > 羊侃

按《梁书》本传，“侃字祖忻，泰山梁甫人，汉南阳太守续
之裔也。祖规，宋武帝之临徐州，辟祭酒从事、大中正。
会薛安都举彭城降北，规由是陷魏，魏授卫将军、营
州刺史。父祉，魏侍中、金紫光禄大夫。侃少而瑰伟，身
长七尺八寸，雅爱文史，博涉书记，尤好《左氏春秋》及
孙吴兵法。弱冠随父在梁州立功。魏正光中，稍为别”
将。时秦州羌有莫遮念生者，据州反称帝，仍遣其弟
天生率众攻陷岐州，遂寇雍州。侃为偏将，隶萧宝夤
往讨之。潜身巡堑，伺射天生应弦即倒，其众遂溃。以
功迁使持节、征东大将军、东道行台，领太山太守，进
爵钜平侯。初，其父每有南归之志，常谓诸子曰：“人生
安可久淹异域，汝等可归奉东朝。”侃至是将举河、济，
以成先志。兖州刺史羊敦，侃从兄也，密知之，据州拒
侃。侃乃率精兵三万袭之，弗克，仍筑十馀城以守之。
朝廷赏授，一与元法僧同。遣羊鸦仁、王弁率军应接
李元履，运给粮仗。魏帝闻之，使授侃骠骑大将军、司
徒、太山郡公，长为兖州刺史。侃斩其使者以徇，魏人
大骇。令仆射于晖率众数十万及高欢、尔朱阳都等
相继而至，围侃十馀重，伤杀甚众。栅中矢尽，南军不
进，乃夜溃围而出，且战且行，一日一夜，乃出魏境。至
渣口，众尚万馀人，马二千匹，将入南，士卒并竟夜悲
歌，侃乃谢曰：“卿等怀土，理不能见随，幸适去，留于此
别异。”因各拜辞而去。侃以大通三年至京师，诏授使
持节、散骑常侍、都督瑕丘征讨诸军事、安北将军、徐
州刺史，并其兄默及三弟忱、《给元》皆拜为刺史。寻以
侃为都督北讨诸军事，出顿日城。会陈庆之失律，停
进。其年，诏以为持节、云麾将军、青冀二州刺史。中大
通四年，诏为使持节、都督瑕丘诸军事、安北将军、兖
州刺史，随太尉元法僧北讨。法僧先启云“与侃有旧，
愿得同行。”高祖乃召侃问方略。侃具陈进取之计。高
祖因曰：“知卿愿与太尉同行。”侃曰：“臣拔迹还朝，常思
效命，然实未曾愿与法僧同行。北人虽谓臣为吴，南
人已呼臣为卤，今与法僧同行，还是群类相逐，非止
有乖素心，亦使匈奴轻汉。”高祖曰：“朝廷今者要须卿
行。”乃诏以为大军司马。高祖谓侃曰：“军司马废来已
久，此段为卿置之行次。”官竹元树又于谯城丧师。军
罢，入为侍中。五年，封高昌县侯，邑千户。六年，出为云
麾将军、晋安太守。闽、越俗好反乱，前后太守莫能止
息。侃至，讨击，斩其渠帅陈称、吴满等，于是郡内肃清，
莫敢犯者。顷之，征太子左卫率。大同三年，车驾幸乐
游苑，侃预宴。时少府奏新造两刃槊成，长丈四尺，围
一尺三寸，高祖因赐侃马，令试之。侃执槊上马，左右
击刺，特尽其妙，高祖善之。又制《武宴诗》三十韵以示
侃，侃即席应诏。高祖览曰：“吾闻仁者有勇，今见勇者
有仁，可谓邹、鲁遗风，英贤不绝。”六年，迁司徒左长史。
八年，迁都官尚书。时尚书令何敬容用事，与之并省，
未尝游造。有宦者张僧引候侃，侃曰：“我床非阉人所
坐。”竟不前之。时论美其贞正。九年，出为使持节、壮武
将军、衡州刺史。太清元年，征为侍中。会大举北伐，仍
以侃为持节、冠军监，作《韩山堰》事。两旬堰立，侃劝元
帅贞阳侯乘水攻彭城，不纳。既而魏援大至，侃频劝
乘其远来可击，旦日又劝出战，并不从，侃乃率所领
出顿堰上。及众军败，侃结阵徐还。二年，复为都官尚
书。侯景反，攻陷历阳，高祖问侃讨景之策，侃曰：“景反
迹久见，或容豕突，宜急据采石，令邵陵王袭取寿春。
景进不得前，退失巢窟，乌合之众，自然瓦解。”议者谓
景未敢便逼京师，遂寝其策。令侃率千馀骑顿望国
门。景至新林，追侃入副宣城王，都督城内诸军事。时
景既卒至，百姓竞入，公私混乱，无复次第。侃乃区分
防拟，皆以宗室间之。军人争入武库，自取器甲，所司
不能禁。侃命斩数人，方得止。及贼逼城，众皆恟惧，侃
伪称得《射书》，云“邵陵王、西昌侯已至近路”，众乃少安。
贼攻东掖门，纵火甚盛，侃亲自拒抗，以水沃火，火灭，
引弓射杀数人，贼乃退。加侍中、军师将军。有诏送金
五千两、银万两、绢万匹以赐战士，侃辞不受，部曲千
馀人，并私加赏赉。贼为尖顶木驴攻城，矢石所不能
制，侃作雉尾炬，施铁镞，以油灌之，掷驴上焚之，俄尽。

欲临射城内。侃曰：“车高壍虚，彼来必倒，可卧而观之，
不劳设备。”及车动果倒，众皆服焉。贼既频攻不捷，乃
筑长围。朱异、张绾议欲出击之，高祖以问侃，侃曰：“不
可。贼多日攻城，既不能下，故立长围，欲引城中降者
耳。今击之出，人若少，不足破贼；若多，则一旦失利，自
相腾践。门隘桥小，必大致挫衄，此乃示弱，非骋王威
也。”不从，遂使千馀人出战，未及交锋，望风退走。果以
争桥赴水死者大半。初，侃长子𬸦为景所获，执来城
下示侃。侃谓曰：“我倾宗报主，犹恨不足，岂复计此一
子。幸汝早能杀之。”数日复持来，侃谓𬸦曰：“久以汝为
死，犹复在邪？吾以身许国，誓死行阵，终不以尔而生
进退。”因引弓射之。贼感其忠义，亦不之害也。景遣仪
同傅士哲呼侃与语曰：“侯王远来问讯，天子何为闭
距，不时进纳？尚书，国家大臣，宜启朝廷。”侃曰：“侯将军
奔亡之后，归命国家，重镇方城，悬相任寄，何所患苦，
忽致称兵。今驱乌合之卒，至王城之下，卤马饮淮，矢
集帝室，岂有人臣而至于此！吾荷国重恩，当禀承庙
算，以扫大逆耳，不能妄受浮说，开门揖盗。幸谢侯王，
早自为所。”士哲又曰：“侯王事君尽节，不为朝廷所知，
正欲面启至尊，以除奸佞。既居戎旅，故带甲来朝，何
谓作逆？”侃曰：“圣上临四海，将五十年，聪明叡哲，无幽
不照，有何奸佞而得在朝？欲饰其非，宁无诡说。且侯
王亲举白刃，以向城阙，事君尽节，正若是邪？”士哲无
以应，乃曰：“在北之日，久挹风猷，每恨平生未获披叙，
愿去戎服，得一相见。”侃为之免胄，士哲瞻望，久之而
去。其为北人所钦慕如此。后大雨，城内土山崩，贼乘
之，垂入，苦战不能禁。侃乃令多掷火，为火城以断其
路，徐于里筑城，贼不能进。十二月，遘疾卒于台内，时
年五十四。诏给东园秘器，布绢各五百匹，钱三百万，
赠侍中、护军将军，鼓吹一部。侃少而雄勇，旅力绝人，
所用弓至十馀石。尝于兖州尧庙蹋壁，直上至五寻，
横行得七迹。泗桥有数石人，长八尺，大十围，侃执以
相击，悉皆破碎。侃性豪侈，善音律，自造《采莲》《棹歌》两
曲，甚有新致。姬妾侍列，穷极奢靡。有弹筝人陆太喜，
著鹿角，爪长七寸；儛人张净琬，腰围一尺六寸，时人
咸推“能掌中儛。”又有孙荆玉，能反腰帖地，衔得席上
玉簪，敕赉歌人玉娥儿、束宫亦赉歌者屈偶之，并妙
尽奇曲，一时无对。初赴衡州，于两艖䒀起三间，通梁
水斋，饰以珠玉，加之锦缋，盛设帷屏，陈列女乐，乘潮
解缆，临波置酒，缘塘傍水，观者填咽。大同中，魏使阳
斐与侃在北，尝同学，有诏令侃延斐同宴，宾客三百
馀人，器皆金玉杂宝，奏《三部》女乐。至夕，侍婢百馀人，
俱执金花烛。侃不能饮酒，而好宾客交游，终日献酬，
同其醉醒。性宽厚，有器局。尝南还至涟口置酒，有客
张孺才者，醉于船中失火，延烧七十馀艘，所燔金帛
不可胜数。侃闻之，都不挂意，命酒不辍。孺才惭惧，自
逃匿。侃慰喻使还，待之如旧。第三子鶤鶤字子鹏，随
侃台内城陷，窜于阳平，侯景呼还，待之甚厚。及景败，
鶤密图之，乃随其东走。景于松江战败，惟馀三舸下
海，欲向蒙山。会景倦昼寝，鶤语海师：“此中何处有蒙
山，汝但听我处分。”遂直向京口，至胡豆洲，景觉大惊，
问岸上人，云“郭元建犹在广陵。”景大喜，将依之。鶤拔
刀叱海师使向京口。景欲透水，鶤抽刀斫之，景乃走
入船中，以小刀抉船，鶤以槊入，刺杀之。世祖以鶤为
持节、通直散骑常侍、都督青冀二州诸军事、明威将
军、青州刺史，封昌国县公，邑二千户，赐钱五百万，米
五千石，布绢各一千匹。又领东阳太守，征陆纳，加散
骑常侍。平峡中，除西晋州刺史，破郭元建于东关，迁
使持节、信武将军、东晋州刺史。承圣三年，西魏围江
陵，鶤赴援不及，从王僧愔征萧玨于岭表，闻太尉僧
辩败，乃还，为侯瑱所破，于豫章遇害，时年二十八。